Bizos se vrou eerste getuie in aanrandingsaakMonique van Oosterhout (Foto: Verskaf deur AfriForum se privaatvervolgingseenheid) Die vervreemde vrou van Alexis Bizos sal sewe jaar nadat hy van beweerde aanranding beskuldig is, die eerste getuie wees in die saak teen hom. Monique van Oosterhout sal Dinsdag, op die eerste dag van die verhoor, in die Johannesburgse landdroshof geroep word om teen Bizos te getuig. Bizos is die seun van die befaamde adv. George Bizos, ŉ bekende kampvegter vir menseregte. Maroela Media het vroeër berig dat Bizos na bewering Van Oosterhout in 2015 aangerand en ses van haar ribbes gebreek het. Die verhoor begin eindelik nadat die Nasionale Vervolgingsgesag (NVG) versuim het om hom te vervolg. Hy staan nou tereg op aanklagte van aanranding met die doel om ernstig te beseer. “AfriForum se privaatvervolgingseenheid neem sterk standpunt in teen geslagsgebaseerde geweld en sake van selektiewe vervolging,” het die eenheid in ŉ verklaring gesê. Dié eenheid glo die staat se besluit om nie in hierdie saak te vervolg nie, is weens die “prominensie en politieke bande van die beskuldigde se familie”. AfriForum het in 2018 aangekondig dat hy aansoek gedoen het vir ŉ nolle prosequi-sertifikaat om Bizos te vervolg, nadat Van Oosterhout die organisasie genader het. Jare later, en ná verskeie probeerslae deur AfriForum om die NVG te kry om Bizos te vervolg, is die verhoordatum in 2020 bekend gemaak. Dít was egter verder uitgestel nadat Bizos skielik besluit het om nuwe prokureurs aan te stel.